Quoniam genus humanum carnis mole corruptibili præoccupatum, labilis ac defective memoriæ contraxit vitium bene visum est prædecessoribus nostris ut quicquid ratum et insolubile teneri vellent, fideli litterarum custodiæ commendarent. Nos igitur eadem usi ratione, ea quæ subtitulantur, ne quandoque delerentur oblivione, retinere studimus litterarum traditione. Ego itaque Rotbertus Lingonensis Episcopus, Humberto de Fontvenz Lingonensis Ecclesiæ Casato, pro servitio ejusdem Ecclesiæ interfecto, capellam prænominati castri Ecclesiæ Besuensi, in cujus cimiterio eum sepelivimus, laude et consilio coujugis suæ, fratrumque suorum ejusdem castri omnium casatorum, perpetualiter tenendam concedimus; quatinus per interventionem beati Petri Principis Apostolorum, et orationes Monachorum ibi Deo servientium suorum obtinere valeat veniam delictorum. Ita etiam hoc donum Lingonis im plenaria Synodo tenendum dijudicamus, ut si quis Clericus, vel Laïcus de beneficiis ad capellam præmissam pertinentibus præter voluntatem Monachorum Besuensium aliquid facere præsumat, ordinis sui periculo si Clericus sit, si Laïcus, excommunicationi, donec resipuerit, subjaceat. Hujus dationis testes sunt: Willelmus Comes Burgundiorum, Rainaldus filius ejus, Humbertus Rufus; et frater ejus Wido; Wido Rufus, et cæteri casati. Facta sunt hæc regnante Philippo, Episcopante Rotberto, Stephano dictante Cancellario. § In illo tempore huic cœnobio præerat Domnus Josbertus Abbas, vir totius simplicitatis et Religionis; sed quia in Ecclesia Dei alii sunt murus ædificati cum propugnaculis, alii ostium compinctum tabulis cedrinis, hic vir, quia non poterat sicut murus expugnare domus Dei inimicos, exterius existentibus innumeribus raptoribus, interius periculis in falsis fratribus, erat tamen ad aperiendum, et claudendum ostium conpinctum tabulis cedrinis, quia habebat os ad loquendum, et tacendum, defloratum diversorum excelsorum, et inputribilium Patrum sententiis. Prospiciens igitur animæ suæ bonum esse in superni inspectoris oculis habitare secum, optimam partem elegit, quæ non auferetur ab eo. Cluniacum namque expeciit, et ibi reliquum vitæ suæ exegit, pacem quærens, et pacem inveniens, ei qui pax est Angelorum et hominum Christo consociatus. Amen. § Interea Dom. Rotbertus præfatus Lingonensium Episcopus, bene sollicitus animo volvebat quem huic Ecclesiæ loco Dom. Joseberti Abbatem substitueret. Vertebat circumquaque cordis oculum, quærens cui committeret hujus Ecclesiæ baculum. Nec passus est eum Deus pro voto defraudari, sed nec in quærendo longi fatigari. Est namque cella S. Eugendi, non multum distans ab urbe Lingonensi, in eodem Episcopio. in comitatu vero Trecassino, Ecclesia in honore B. Stephani Protomartyris dedicata, in eminenti quodam monte, qui Barrus dicitur, decentissime fundata. Factum est autem ut hic inveniretur, quod quærendum diu longeque fuerat, ut haberetur. Præerat mamque illi loco Domnus Stephanus, quamvis ætate non multum maturus, pietate tamen et Religione circumfultus, in Dei timore, et amore, et secundum Apostolum, in caritate radicatus et fundatus.